## Pravilnik o izmjenama i dopunama Pravilnika o pravima, uvjetima i načinu ostvarivanja prava iz obveznog zdravstvenog osiguranja

### NN 52/2000 (23.5.2000.), Pravilnik o izmjenama i dopunama Pravilnika o pravima, uvjetima i načinu ostvarivanja prava iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

**1172**

Na osnovi članka 104. Zakona o zdravstvenom osiguranju
(»Narodne novine« broj 1/97 - pročišćeni
tekst, 109/97, 13/98, 88/98, 10/99 i 34/99) i članka 14.
Statuta Hrvatskog zavoda za zdravstveno osiguranje (»Narodne
novine« broj 1/94), Upravno vijeće Hrvatskog zavoda
za zdravstveno osiguranje, na 3. sjednici održanoj 15. svibnja
2000. godine, donijelo je

## PRAVILNIK

### O IZMJENAMA I DOPUNAMA PRAVILNIKA O PRAVIMA, UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA

Članak 1.

U Pravilniku o pravima, uvjetima i načinu ostvarivanja
prava iz obveznog zdravstvenog osiguranja (»Narodne novine«
broj 43/99 i 51/99) članak 75. mijenja se i glasi:

»Osnovicu za utvrđivanje nadoknade plaće čini
prosječni iznos plaće koja je osiguraniku isplaćena
u posljednjih šest mjeseci prije mjeseca u kojem je nastupio
slučaj na osnovi kojeg se stječe pravo na nadoknadu.

Pod prosječnim iznosom plaće iz stavka 1. ovog članka
podrazumijeva se iznos dobiven na način da se masa isplaćenih
plaća podijeli s brojem sati rada za koje je isplaćena.

Iznimno od stavke 1. ovog članka, ako osiguraniku nije
isplaćena niti jedna plaća, odnosno ako je isplaćena
samo jedna plaća u propisanom šestomjesečnom
razdoblju, kao osnovica za nadoknadu uzima se plaća pripadajuća
za tekući mjesec, odnosno plaća isplaćena do
dana nastanka osiguranog slučaja. Tako utvrđena osnovica
za nadoknadu ne može biti viša od općim aktom
Zavoda propisane najniže osnovice osiguranja koja služi
za obračunavanje i plaćanje doprinosa za obvezno
zdravstveno osiguranje vrijedeće za dane za koje osiguraniku
pripada pravo na nadoknadu.

Pod isplaćenom plaćom iz stavke 1. ovog članka
smatra se:

1. plaća isplaćena sukladno ugovoru o radu po svim
osnovama i mjerilima općeg akta kojim je utvrđen obračun
i isplata plaća

2. novčana primanja isplaćena na ime plaće,
a na osnovi odluke poslodavca - pravne ili fizičke osobe
o raspodjeli sredstava na osnovi ostvarenog rezultata poslovanja
ili na osnovi pojedinačne odluke o isplati pripadajuće
plaće s naslova naknadno utvrđene i priznate, odnosno
dosuđene plaće ili razlike plaće, u dijelu koji
se odnosi na mjesece na osnovi kojih se utvrđuje osnovica
za nadoknadu, ako je isplaćena u roku dospijeća plaće
sukladno članku 76. stavci 3. ovog Pravilnika

3. nadoknada plaće isplaćena za vrijeme odsutnosti
s rada u smislu propisa o radu (godišnji odmor, plaćeni
dopust i sl.)

4. nadoknada plaće zbog bolovanja koja se isplaćuje
na teret pravne ili fizičke osobe

5. novčana primanja koja se prema propisima o porezu na
dohodak smatraju plaćom, u pripadajućem dijelu za
mjesece na osnovi kojih se utvrđuje osnovica za nadoknadu,
ako su isplaćena u roku dospijeća plaće sukladno
članku 76. stavci 3. ovog Pravilnika.

Članak 2.

U članku 77. iza točke 6. dodaje se točka
7. koja glasi: »7. novčana primanja koja se prema
propisima o porezu na dohodak ne smatraju plaćom (npr. regres
za godišnji odmor, otpremnina prema članku 118. Zakona
o radu i dr.).

Članak 3.

Članak 78. mijenja se i glasi:

»Osiguranicima koji obavljaju gospodarsku djelatnost, odnosno
samostalno obavljaju profesionalnu djelatnost u sklopu zanimanja,
za utvrđivanje osnovice za nadoknadu plaće uzima se
osnovica osiguranja tih osiguranika na osnovi koje se obračunavaju
i plaćaju doprinosi za obvezno zdravstveno osiguranje, umanjena
za zakonom propisane obvezne doprinose, poreze i prireze.

Ako osiguranik nije bio zdravstveno osiguran po istoj osnovici
šest mjeseci, kao plaća za utvrđivanje osnovice
za nadoknadu uzima se prosječna osnovica osiguranja na
koju je bio prijavljen u posljednjih šest mjeseci prije stjecanja
prava na nadoknadu plaće.

Ako osiguranik nije bio zdravstveno osiguran najmanje dva mjeseca
prema osnovici osiguranja iz stavke 2. ovog članka, kao
osnovica za nadoknadu uzima se najniža osnovica osiguranja
iz članka 75. stavke 3. ovog Pravilnika.«

Članak 4.

Članak 79. mijenja se i glasi:

»Pod prosječnom osnovicom osiguranja iz članka
78. stavke 2. ovog Pravilnika podrazumijeva se osnovica dobivena
na način da se zbroj osnovica osiguranja vrijedećih
u šestomjesečnom razdoblju podijeli sa zbrojem radnih
dana za koje su te osnovice propisane.«

Članak 5.

Članak 81. mijenja se i glasi:

»Podaci o isplaćenim plaćama, odnosno osnovicama
osiguranja koje služe za utvrđivanje osnovice za nadoknadu
plaće iskazuju se za zaposlenike na tiskanici »Potvrda
o plaći«, a za osobe koje obavljaju gospodarsku djelatnost
i osobe koje samostalno u obliku zanimanja obavljaju profesionalnu
djelatnost na tiskanici »Potvrda o osnovicama osiguranja«,
koje su sastavni dio ovog Pravilnika.

Podatke u tiskanice iz stavke 1. ovog članka unosi i dostavlja
nadležnoj službi Zavoda:

- u tiskanicu »Potvrda o plaći«, ovlaštena
osoba poslodavca (pravna, odnosno fizička osoba)

- u tiskanicu »Potvrda o osnovicama osiguranja« osoba
iz stavke 1. ovog članka sama za sebe ili po njoj ovlaštena
osoba.

Članak 6.

Članak 83. mijenja se i glasi:

»Pri izračunavanju prosječne plaće radi
utvrđivanja valorizacijskog koeficijenta prema članku
82. ovog Pravilnika, iznosi novčanih primanja iz članka
75. stavke 4. točke 2. i 5. ovog Pravilnika uzimaju se
u svojoj alikvotnoj vrijednosti ovisno o broju mjeseci obračunskog
razdoblja za koje je ta isplata izvršena, pod uvjetom da
je njihova isplata izvršena u roku propisanom člankom
76. stavkom 3. ovog Pravilnika.«

Članak 7.

U članku 84. u trećem retku iza riječi: »za
koliko je« upisuje se zarez, a daljnji tekst zamjenjuje novim
koji glasi: »prema podacima Državnog zavoda za statistiku,
porasla prosječna plaća zaposlenika u Republici Hrvatskoj
isplaćena u razdoblju trajanja bolovanja korisnika nadoknade
plaće, prema istoj prosječnoj plaći isplaćenoj
za prethodno obračunsko razdoblje.«

Članak 8.

U članku 86. stavci 1. tiskanica »Potvrda o porastu
prosječne plaće« zamjenjuje se novom tiskanicom
»Potvrda o porastu prosječne plaće« koja
je sastavni dio ovog Pravilnika.

Članak 9.

U članku 89. u četvrtom retku odozdo iza riječi:
»zaštite« daljnji se tekst briše.

Dodaje se stavka 2. koja glasi:

»Iznimno od stavke 1. ovog članka, osigurana osoba
kojoj je u zdravstvenoj ustanovi ili ordinaciji doktora privatne
prakse s kojima Zavod nije sklopio ugovor o pružanju zdravstvene
zaštite pružena zdravstvena zaštita u hitnom slučaju,
ima pravo na osnovi osobno podnijetog zahtjeva na povrat plaćenih
troškova za tu zdravstvenu zaštitu, ali najviše
u visini vrijednosti zdravstvenog standarda utvrđenog općim
aktom Zavoda.«

Članak 10.

U članku 97. stavka 3. briše se.

U stavci 4. iza riječi: »stavke 1.« riječi:
»i 3.« brišu se.

Članak 11.

Ovaj Pravilnik stupa na snagu osmog dana od dana objave u »Narodnim
novinama«, a primjenjuje se od 1. lipnja 2000. godine.

Klasa: 025-04/00-01/74
Urbroj: 338-01-04-00-1
Zagreb, 15. svibnja 2000.

Predsjednik
Upravnog vijeća Hrvatskog zavoda
za zdravstveno osiguranje
**mr. sc. Ivan Drpić,** v. r.
![](dodatni/374862.gif)
![](dodatni/374863.gif)
![](dodatni/374864.gif)
![](dodatni/374865.gif)
![](dodatni/374866.gif)
![](dodatni/374867.gif)

Pravilnik, NN 52/2000-1172
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)